Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 10.6.2014

S p r á v a
o vybavovaní sťažností a petícií za rok 2013  
___________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Správu

Spracovateľ :                                                       	Stanovisko právnej skupiny :
------------------	                                                                 --------------------------------------
Ing. Ján Dubravec	                                  	           nie je potreba právneho
miestny kontrolór	                                                       posúdenia

Na rokovanie prizvať :
------------------------------
               /

                     

Jún 2014

Návrh uznesenia	

Miestne zastupiteľstvo  

schvaľuje

Správu o  vybavovaní sťažností a petícií za rok 2013  

a/  s pripomienkami

b/  bez pripomienok

S p r á v a
 o vybavovaní sťažností a petícií občanov za rok 2013
_______________________________________________________________

	V zmysle § 18f, ods.1, písm. e/, zákona č.369/1990 Zb. o obecnom zriadení v znení n.p., zákona NR SR č.9/2010 Z.z. o sťažnostiach a "Zásad vybavovania sťažností a petícií v podmienkach samosprávy mestskej časti Bratislava - Nové Mesto“ schválených uznesením č. 25/05 na 25.zasadnutí MZ MČ B-NM dňa 12.10.2010, miestny kontrolór MČ B-NM spracoval podklady a predkladá nasledovnú správu o vybavovaní sťažností a petícií občanov za rok 2013.

	V centrálnej evidencii, na útvare miestneho kontrolóra, bolo k 31.12.2013 zaevidovaných 72 podaní, z toho 5 petícií a 1 hromadné podanie. Podľa ustanovení zákona č.9/2010 Z.z. o sťažnostiach a zákona č.85/1990 Zb. o petičnom práve         v znení zákona č.242/1998 Z.z., bolo riešených 5 petícií, 1 hromadná sťažnosť       a 14 sťažností. Podľa ustanovení zákona č.50/1976 Zb. o územnom plánovaní         a stavebnom poriadku /Stavebný zákon/ v znení neskorších predpisov bolo riešených 6 podnetov. Podľa Občianskeho zákonníka bolo riešených 33 podnetov, žiadostí a oznámení. Iným subjektom na vybavenie bolo odstúpených 13 podaní. Z celkového počtu podaní boli zaevidované 3 anonymné podania. 

	Na MÚ MČ B-NM boli podania od občanov,  resp. organizácií,  doručené poštou alebo osobne zaevidované na podateľni MÚ B-NM, prípadne na sekretariáte starostu a následne odovzdané na centrálne evidovanie a vybavenie na útvar miestneho kontrolóra. V 28 prípadoch použili občania na podanie podnetov             e-mailovú stránku Miestneho úradu.  

	Z celkového počtu podaní bolo na priame vybavenie z titulu vecnej                a miestnej príslušnosti 13 podaní odstúpených iným subjektom:
- Magistrát hl. m. SR Bratislavy - dve podania, a to v prvom podaní obyvatelia žiadali zabezpečiť opravu ciest na Kolibe, jednalo sa o ulice Podkolibská, Hlavná     a Jeséniova. Dané ulice sú v trase trolejbusovej linky MHD miestnymi komunikáciami II. triedy v správe Magistrátu hl. m. SR BA. MČ B-NM zároveň apelovala na správcu komunikácie a poukazovala na zhoršujúci sa stavebno – technický stav týchto ulíc s upozornením, že neexistuje rovnocenná náhradná trasa na obsluhu lokality Koliba. V druhom podaní obyvatelia poukázali na neodhrnutý chodník na Magurskej ul. a Vlárskej ul. k obchodu Tesco. Toto územie je v správe Magistrátu hl. m. SR BA.
- MÚ BA Rača - tri podania. V dvoch podaniach obyvatelia poukázali na vylievajúcu sa kanalizáciu v lokalite Žabí majer, kde splašky pretekajú na vozovku a tým ju aj  znečisťujú. Toto územie patrí mestskej časti Rača. V treťom podaní občania poukazovali na rozkopanie príjazdovej cesty k záhradkárskej lokalite Žabí majer vodárenskou spoločnosťou, a to odbočkou zo Staviteľskej ul.. Lokalita patrí katastrálnemu územiu Rača. 
- OLO a.s. jedno podanie, a to občania na Račianskej ul. č. 97 poukázali na zle  umiestnený kontajner na sklo na chodníku. 
- Železniciam SR jedno podanie, a to na garáže umiestnené na Kukučínovej ul. v priestoroch stanice Filiálka, kde sa zdržiavajú skupiny bezdomovcov, ktoré narušujú spolužitie a vytvárajú skládky odpadu.
- Regionálnemu úradu verejného zdravotníctva jedno podanie, v ktorom občania poukazujú na rušenie pokoja používaním plynového dela vo vinohradoch, a to na ochranu úrody pred vtákmi. 
- Okresnému súdu BA III. jedno podanie, ktoré je už riešené súdnou cestou a ide    o  spor spolužitia obyvateľov.
- Mestskej polícii štyri podania, a to na parkovanie pred garážou, venčenie psov v areáli ZŠsMŠ Sibírska, obťažovanie bezdomovcami v parku na Račianskom mýte a za plavárňou Pasienky kde sa združujú asociáli a bezdomovci a dochádza tam k užívaniu návykových látok.

Podľa ustanovení zákona č.9/2010 Z.z. o sťažnostiach a zákona č.85/1990 Zb.           o petičnom práve v znení zákona č.242/1998 Z.z., bolo na MÚ B-NM                        a organizáciách zriadených MZ MČ B-NM riešených 5 petícií, 1 hromadná sťažnosť a 14 sťažností, z ktorých bolo 7 opodstatnených a 7 neopodstatnených. 

Štyri petície riešil útvar miestneho kontrolóra. V prvej riešenej petícii sa obyvatelia Nobelovej ul. a okolitých domov vyjadrili proti výstavbe bytov na Podnikovej ul.. Šetrením bolo zistené, že na oddelení územného konania                 a stavebného poriadku MÚ B-NM neevidujú žiadnu žiadosť na umiestnenie stavby  bytového domu na Podnikovej  ulici. Podľa Územného plánu hl. m. SR BA je dané územie určené podľa regulácie funkčného využitia plôch na viacpodlažnú zástavbu obytného územia. Obyvateľom bolo odporučené, aby sa v prípade konania pri rozhodovaní o umiestnení stavby občianske združenie prihlásilo ako jeho účastník. 

V druhej petícii obyvatelia Jedenástej ulice zastúpení advokátkou              Mgr. Máriou Karcolovou žiadali o výstavbu cestnej komunikácie, vodovodnej a kanalizačnej siete na Jedenástej ul. Oddelenie výstavby a investícii MÚ B-NM nemalo v rozpočte na rok 2013 finančné prostriedky, vyčlenené na vybudovanie inžinierskych sietí Jedenástej ulice. Postup, ako sa navrhujú investičné akcie do rozpočtového plánu na budúci rok, bol obyvateľom vysvetlený. 

V tretej petícii žiadajú obyvatelia Bojnickej ul. riešenie odtoku dažďovej vody pri zastávke MHD. Podľa vyjadrenia zodpovedných pracovníkov oddelenia výstavby a investícií je čerpacia stanica v havarijnom stave po stavebnej aj strojno - technickej stránke. Nádrž je netesná, čo má za následok vysokú úroveň spodných vôd a prítok balastných vôd do systému. Strojná časť čerpacej stanice je z oceľového materiálu, ktorý je skorodovaný do takej miery, že pri akomkoľvek zásahu môže dôjsť ku kolapsu systému, preto je nutná rekonštrukcia čerpacej stanice a výtlakového potrubia Istrochemu, čo bude predmetom rokovania pri zostavovaní rozpočtu na nasledujúci rok. 

Štvrtou petíciou vlastníci pozemkov v lokalite Ahoj – Briežky žiadali vykonať zmenu funkčného využitia v k.ú. Vinohrady. Zástupcovia petičného výboru boli oboznámení s procesom prerokovania a schvaľovania návrhu územného plánu Bratislavského regiónu. Hlavný architekt MČ B-NM upriamil pozornosť           petičného výboru na možnosť podania stanovísk a pripomienok k predmetnej  územnoplánovacej dokumentácii, súvisiacich s riešením ich pripomienok a možnosť prezentovať sa pri prerokovaní územnoplánovacej dokumentácii na Bratislavskom samosprávnom kraji. Uvedená žiadosť o zmenu územnoplánovacej dokumentácie neprináleží riešiť MČ B-NM. 

V piatej petícii žiadali vlastníci bytov v bytovom dome na Vajnorskej ul.          č. 44-46 upraviť otváracie hodiny reštauračného zariadenia umiestneného v bytovom dome na Vajnorskej č.44 do 22.00 hod.. Po vzájomnej komunikácii zástupcov petičného výboru, prevádzkovateľa reštauračného zariadenia, zástupcu odd. podnikateľského, právneho a správy majetku MÚ B-NM a p. starostu sa našla cesta vzájomného rešpektovania potrieb a pokojného spolužitia zúčastnených. 

Hromadnú sťažnosť, ktorú riešilo oddelenie podnikateľské, právne a správy majetku, podali obyvatelia z Kutuzovovej ul. a sťažovali sa na rušenie nočného pokoja, znečisťovanie okolia prevádzky a hlučnosť vo dvore pohostinstva u Walnera. Obyvatelia, susediaci s uvedenou prevádzkou, žiadali o obmedzenie prevádzkových hodín pohostinstva a zrušenie možnosti prevádzkovať pohostinstvo vo dvore domu. Prevádzkovateľovi oddelenie PPaSM nevyhovelo v udelení povolenia na predĺženie prevádzkového času do 24.00 hod.. Prevádzka vo dvore je na pozemku majiteľa, preto mu ho MČ nemôže zrušiť. Po dohovore s majiteľom prevádzky bola prisľúbená náprava a v prípade rušenia nočného pokoja bolo odporučené obyvateľom volať policajnú hliadku, ktorá vykoná zásah a zjedná nápravu, prípadne postihne porušovateľa a zadokumentuje stav priamo na mieste v danom čase, čo bude slúžiť ako podklad pre prípadné správne konanie.

Zo 14 sťažností, riešených na MÚ B-NM, sa jednotlivé oddelenia podieľali na riešení nasledovne:

Oddelenie územného konania a stavebného poriadku (UKaSP) riešilo           jednu opodstatnenú sťažnosť, v ktorej si sťažovateľ sťažoval na nedodržanie zákonom stanovených lehôt na vybavenie zo strany oddelenia.
  
Oddelenie správy bytov a nebytových priestorov (SBaNP) riešilo štyri sťažnosti opodstatnené, z toho sa tri sťažnosti zaoberali problémovým  spolužitím    v bytoch na Bojnickej ul.. Jedna opodstatnená sťažnosť sa týkala opravy schodiska k vchodu do detských jaslí na Robotníckej ul. Schodisko súčasne slúži aj na vstup do služobného bytu. Oprava bola realizovaná cez víkend, nakoľko v tom čase nie je prevádzka jaslí. O čase konania opravy ale nikto neinformoval nájomcu bytu, ktorý mal sťažený prístup do bytu. 

Oddelenie výstavby a investícií (VaI) riešilo dve sťažnosti, z toho jednu neopodstatnenú sťažnosť, ktorá sa týkala rozkopávky na Kĺzavej a v ktorej majiteľ priľahlej nehnuteľnosti žiadal miestny úrad, aby opravil chodník, ktorý sám poškodil nepovolenou rozkopávkou. Druhá opodstatnená sťažnosť sa týkala zachytenia povrchových vôd na Ceste na Kamzík a ich odvedenie do kanalizácie. Sťažovateľovi bolo odpovedané, že MÚ B-NM sa obrátil na Bratislavskú vodárenskú spoločnosť so žiadosťou o riešenie tohto problému.

Oddelenie podnikateľské právne a správy majetku (PPaSP) riešilo jednu opodstatnenú sťažnosť, a to na rušenie nočného pokoja prevádzkou Caffe Restaurant Rendez Vous na Českej ul.. Majiteľka reštaurácie bola predvolaná na MÚ a upozornená na dodržiavanie zákona 355/2007 Z.z. a povinnosti, ktoré jej z neho vyplývajú a súčasne dodržiavanie VZN MČ B-NM č. 4/196 o dodržiavaní čistoty a poriadku v MČ B-NM. 

Oddelenie verejného poriadku (VP) riešilo jednu neopodstatnenú sťažnosť,  a to na spolužitie v dome na Sibírskej ul. Sťažovateľka po vzájomnej komunikácii svoju sťažnosť stiahla. 

Oddelenie životného prostredia a územného plánovania (ŽPaÚP) riešilo jednu neopodstatnenú sťažnosť na nevykonaný orez stromov na Sibírskej ul.. Uvedený pozemok patrí Slovenskému pozemkovému fondu a preto nie je možné zo strany MČ B-NM zrealizovať požadovaný orez stromov. Sťažnosť je ale stále v riešení s Magistrátom hl. m. SR Bratislavy.

Vedenie EKO - podniku VPS /EKO/ riešilo dve  neopodstatnené sťažnosti. V prvej sa občania sťažovali na predaj alkoholu a pohyb asociálov v areáli tržnice. V odpovedi vedenie organizácie informuje, že požiadavke sťažovateľa nie je možné vyhovieť, nakoľko predaj uvedených produktov a rozsah podnikateľských služieb a činností v danom objekte je v súlade so schváleným VZN MČ B-NM. Plošný preventívny zákaz vstupu asociálnych osôb nie je možný, pokiaľ z ich strany preukázateľne nedôjde k porušeniu zákona. Druhou sťažnosťou sa obyvateľ Vajnorskej ul. sťažoval na hluk pri používaní herných zariadení na DI Nová Doba. Podľa oznámenia EKO - podniku VPS majú všetky hracie prvky certifikáty. Nakoľko preverením sťažnosti na tvári miesta nebol hluk potvrdený, bola sťažnosť vyhodnotená ako neopodstatnená.

Miestny kontrolór riešil vo svojej kompetencii dve neopodstatnené sťažnosti. V prvej si obyvateľ Ľudového námestia sťažoval na rekonštrukciu Ľudového námestia. Pri preverení sťažnosti bolo zistené, že sťažovateľ vychádzal z neoverených informácii. Oddelenie VaI zabezpečilo rekonštrukciu detského ihriska a parku na Ľudovom námestí, vychádzajúcu z odsúhlaseného vecného plnenia rozpočtu MČ na rok 2013. V druhej neopodstatnenej sťažnosti firma VEMAPOS, s.r.o. BA namietala vykonanie výberového konania na výstavbu plynovej kotolne v objekte MŠ Letná. Vo svojej sťažnosti poukázali na údajné nesplnenie súťažných podmienok zo strany víťaza, a to firmy MITECO s.r.o. BA. V odpovedi im bolo poskytnuté kompletné zdôvodnenie výberu firmy MITECO s.r.o.BA aj s vysvetlením ich nesprávnych interpretácií zákona č.25/2006 Z.z. o verejnom obstaraní v znení n.p..

Podľa ustanovení zákona č.50/1976 Zb. o územnom plánovaní a stavebnom poriadku /Stavebný zákon/ v znení neskorších predpisov, riešilo oddelenie Územného konania a stavebného poriadku 6 podnetov. V podaniach, ktoré súviseli s prebiehajúcim správnym územným alebo stavebným konaním, sa účastníci konania dovolávali svojich záujmov, ktoré chceli, aby boli zohľadnené pri vydávaní územného rozhodnutia, prípadne vydaní stavebného povolenia.

Podľa Občianskeho zákonníka bolo riešených 33 podnetov, žiadostí a oznámení, z nich boli 3 anonymné, z celkového počtu bolo 17 opodstatnených      a 16 neopodstatnených podaní.
.  
	Na  riešení podaní sa podieľali  jednotlivé oddelenia MÚ B-NM nasledovne:

	Oddelenie verejného poriadku (VP) riešilo 15 podaní, z toho                          11 opodstatnených a 4 neopodstatnené. Išlo hlavne o podnety z oblasti rušenia nočného pokoja susedom, štekaním psa, stavebnými prácami cez sviatok, bývania a zdržovania sa bezdomovcov a neprispôsobivých občanov v parkoch a na Kuchajde, znečisťovania prostredia, neupratané stojiská na smeti, neudržiavanie čistoty v podchode na Trnavskom mýte, parkovanie vozidiel, bezohľadné správanie sa vodičov,  hlučné zásobovanie obchodných prevádzok v ranných hodinách. 

	Oddelenie  životného prostredia a územného plánu (ŽPaUP) riešilo                4 podania, z toho 3 opodstatnené a 1 neopodstatnené, a to z oblasti výrubu a orezu stromov, nepovolenej skládky odpadov na Filiálke, za osadenie zbernej nádoby na psie exkrementy a venčenie psov. 

	Oddelenie výstavby a investícií (VaI) riešilo 3 podanie, z toho 1 opodstatnené a 2 neopodstatnené. V podaniach sa poukazuje na výtlky na cestách, na kanalizáciu na Bojnickej ul. a na nedostatky vo výberovom konaní. 

Oddelenie podnikateľské právne a správy majetku (PPaSM) riešilo                1 opodstatnené podanie na otváracie hodiny prevádzky na Kramároch. 

EKO – podnik VPS (EKO)  riešil 2 neopodstatnené podania, a to na kvalitu piesku na DI Osadná a na dopĺňanie sáčkov na psie exkrementy. 

	Prednosta MÚ B-NM vo svojej kompetencii riešil 2 neopodstatnené podania, a to z oblasti údržby verejnej zelene na Kramároch a na Trnavskom mýte.

	Útvar miestneho kontrolóra (ÚMK) riešil 6 podnetov, z toho 5 podnetov neopodstatnených a 1 podnet opodstatnený. Išlo o výšku úhrady za nájomný byt, riešenie školského poriadku v škole na Jeséniovej ul., riešenie vzťahov pre pokojné spolužitie susedov, prevádzkovanie predajne v priestoroch nemocnice na Kramároch,  riešenie čistoty okolia predajne na Vajnorskej ul. a vzťahy rodičov a pracovníkov školy na Riazanskej ul.. 

	Z pohľadu miestneho kontrolóra MČ B-NM možno hodnotiť úroveň prešetrovania a vybavovania sťažností a petícií zodpovednými pracovníkmi Miestneho úradu MČ B-NM a organizácií zriadených MČ B-NM  kladne. Vedúci pracovníci v snahe pomôcť občanom našej MČ sa osobne zúčastňovali na miestnych preverovaniach a taktiež občanov prizývali na osobné prerokovania, čo mnohokrát  urýchlilo nejedno doriešenie sťažnosti.

Tabuľka sťažností a petícií	SŤAŽNOSTI	 	 	HROMADNÉ	 	 	PETÍCIE	
za rok 2013								
NÁZOV	spolu	O	N	spolu	O	N	spolu	
UKaSP	1	1	 	 	 	 	 	
Nedodržanie lehót na vybavenie 	 	1	 	 	 	 	 	
SBaNP	4	4	 	 	 	 	 	
Spolužitie na Bojnickej	 	3	 	 	 	 	 	
Oprava schodiska DJ Robotnícka	 	1	 	 	 	 	 	
VaI	2	1	1	 	 	 	 	
Kĺzava – rozkopávka	 	 	1	 	 	 	 	
Cesta na Kamzík – povrchové vody	 	1	 	 	 	 	 	
PPaSP	1	1	 	1	1	 	1	
Vajnorská – rušenie nočného pokoja prevádzkou 	 	 	 	 	 	 	1	
Pohostinstvo u Walnera hluk z prevádzky					1			
Česká – rušenie nočného pokoja prevádzkou	 	1	 	 	 	 	 	
VP	1	 	1	 	 	 	 	
Sibírska – spolužitie	 	 	1	 	 	 	 	
UPŽP	1	 	1	 	 	 	 	
Sibírska – orez stromov	 	 	1	 	 	 	 	
EKO	2	 	2	 	 	 	 	
Tržnica – predaj alkoholu	 	 	1	 	 	 	 	
Nová Doba – DI hlučnosť hracích prvkov	 	 	1	 	 	 	 	
ÚMK	2	 	2	 	 	 	4	
Nobelova – proti výstavbe na Podnikovej 	 	 	 	 	 	 	1	
Jedenásta – vybudovanie IS	 	 	 	 	 	 	1	
Bojnická – vyčistenie kanála	 	 	 	 	 	 	1	
Ahoj –Briežky zmena  funkčného využitia  	 	 	 	 	 	 	1	
Rekonštrukcia Ľudového námestia 	 	 	1	 	 	 	 	
MŠ Letná výberové konanie na kotolňu 	 	 	1	 	 	 	 	
SPOLU	14	7	7	1	1	/	5